Koper – Občina Koper bo danes nakazala sedem milijonov evrov gradbenemu podjetju Primorje v stečaju, s čimer bo poravnala obveznosti za prevzem Olimpijskega centra - bazena Koper. »Ne spominjam se, da bi kdaj v preteklosti nakazali tako visok znesek, kljub temu se to ne bo poznalo pri likvidnosti, denar je zagotovljen,« je včeraj povedala Vilma Milunovič, predstojnica občinskega urada za finačne zadeve.



Po sporazumu o ureditvi medsebojnih razmerij bo občina Primorju nakazala 6, 5 milijona evrov (brez DDV), z denarjem pa bi lahko bile vsaj delno poplačane terjatve bivših delavcev gradbinca. Župan Boris Popovič je prepričan, da so zelo poceni prišli do olimpijskega centra z bazenom.



V Primorju so najprej izračunali, da so v objekt vložili 26,9 milijona evrov, za delo in material. Po cenitvah so znesek znižali na 21 milijonov evrov, nato pa še za gradbena dela, ki sta jih že plačala Grafist in Hypo Leasing, in prišli do 7,9 milijona evrov. Zaradi pogodbenih kazni je občina na koncu vrednost del znižala na 6,5 milijona evrov. Za občino je nakup poceni predvsem zato, ker je decembra 2012 zaradi neopravljenega dela od NLB (in na račun Primorja) unovčila 3,57 milijona evrov bančne garancije. Ta denar je zdaj osnova kupnine.



Občina je medtem objavila že drugi razpis, s katerim namerava v zasebno-javnem partnerstvu oddati 2,7 milijona evrov (z DDV) vredno gradnjo komunalne infrastrukture, dela bo poplačala s poslovnimi prostori v objektu. Prvič se na razpis ni prijavil nihče, zdaj samo podjetje Grafist. Njegov lastnik Ante Guberac pravi, da se prvič ni prijavil, da mu ne bi očitali povezav z županom, ko je videl, da posel nikogar ne zanima, pa je v drugo edini oddal ponudbo. »Če bo sprejeta, bi že aprila lahko začeli graditi kanalizacijo, vodovod, javno razsvetljavo, cesto, pločnik in urejati okolico. Za dela bi potrebovali pol leta in ko bodo končana, bo veliko laže dobiti kupce in tiste, ki bi objekt dogradili,« je dejal Guberac, ki ima v Olimpijskem centru tudi sam »ujet« skelet za velik hotel. Medtem ko si občina prizadeva rešiti največjo koprsko »smet«, je Hypo Leasing odstopil od pogodbe, s katero je nameraval v tem objektu financirati ureditev poslovnih prostorov vseh državnih služb v Kopru.